Olga Ban
Olga Ban (1926-1943), partizanka i narodni heroj Rođena je 29. juna 1926. u malom istarskom selu Zarečju kod Pazina. Nakon završetka narodne škole, zbog siromaštva nije mogla nastaviti školovanje, nego je pomagala ocu obavljati krojačke poslove. Otac joj je bio napredno orijentiran, pa je to prenosio i na Olgu. Narodnooslobodilački pokret je počeo pomagati 1941, a kuća njenog oca pretvorena je u partizansku bazu. Tu su se sabirala razna materijalna sredstva za NOP, održavali sastanci partijskih aktivista, održavala kurirska veza. U organiziranju i izvršenju tih poslova Olga je bila neumorna: šila je odjeću za partizane, vršila kurirsku službu, prikupljala hranu i lijekove. Uskoro je primljena i za člana SKOJ-a. Njen put slijedile su mnoge istarske omladinke. Godine 1943. odlazi u Gorski kotar i bori se u redovima primorsko-goranskih jedinica. Pohađa političke kurseve, kako bi stekla što više znanja. U maju 1943. godine vratila se u rodni kraj i pomagala organiziranje omladine i žena u NOP. Zajedno sa svojim ocem, 16. juna 1943. godine primljena je u Partiju u partizanskoj vojnoj bazi kod sela Brgudca, pod Planikom. Međutim, mogla je raditi samo nekoliko mjeseci.